Galasy ZMesta

Galasy ZMesta (russisk og belarusisk: Галасы ЗМеста, norsk transkripsjon: Halasy ZMesta, byens stemmer) er et belarusisk band bestående av vokalist Dmitrij Butakov, Irina Sorgovitskaja, Jevgenij Kardasj, Jevgenij Artjukh og Maksim Ponomarenko. Bandet skulle ha representert Belarus i Eurovision Song Contest 2021 med den russiskspråklige sangen «Ja nautsju tebja» (jeg skal lære deg). Både gruppen og bidraget vakte reaksjoner og ble senere diskvalifisert av EBU.


== Bakgrunn ==
Bandet ble dannet i 2011, da musikere fra et band i byen Baranavitsjy begynte å samarbeide med medlemmer av det lokale komikerkollektivet KVN. Kollektivet var basert på det legendariske russiske humor-tv-showet KVN. I starten drev det nyetablerte bandet hovedsakelig med å parodiere sanger, men startet etter hvert å produsere sitt eget materiale og egne sanger.I januar 2021 leverte Galasy ZMesta et bidrag til det belarusiske uttaket til Eurovision Song Contest 2021 i Rotterdam i Nederland. Av rundt 50 innsendte bidrag, valgte Belarus' nasjonale fjernsyns- og radioselskap (BTRC) Galasy ZMesta og sangen «Ja nautsju tebja» internt til å representere landet i Rotterdam.


== Politisk kritikk av bidraget ==
Valget av Galasy ZMesta ble kritisert av fan-presse og menneskerettighetsgrupper. Kritikerne mente den belarusiske kringkasteren BTRC bevisst hadde valgt en regimevennlig deltaker som «danset etter pipen» til myndighetene. Etter presidentvalget i 2020 var det omfattende protester og demonstrasjoner mot sittende president Aleksandr Lukasjenko. Valgresultatet og gjennomføringen av valget ble kraftig kritisert av opposisjon og internasjonale organisasjoner, og motstanden mot Lukasjenko økte kraftig i ukene etter valget. Tross den massive motstanden, nektet Lukasjenko å gi fra seg makten eller utskrive nyvalg.
Deler av Eurovision-pressen mente det russisk-språklige bidraget ble valgt for å støtte Lukasjenko. Gruppen Galasy ZMesta hadde offentlig kritisert demonstrasjonene og gitt sin støtte til presidenten. Nettstedet eurovoix.com kritiserte teksten til bidraget og omtalte den som «en sterk støtte for en regjeringsagenda som knebler sine innbyggere og fengsler sine journalister for å snakke ut om saker rundt grunnleggende menneskerettigheter». Nettstedet kunngjorde samtidig at de ikke kom til å rapportere noe mer rundt Belarus’ deltakelse og oppfordret andre nettsteder til å gjøre det samme.Parallelt med dette krevde flere menneskerettighetsgrupper, fans og politiske myndigheter at Belarus måtte diskvalifiseres fra konkurransen. Blant annet ble det startet flere underskriftskampanjer for å tvinge EBU til å utestenge landet. Den svenske kringkasteren SVT besluttet samtidig å utestenge den belarusiske juryen som skulle ha stemt i Melodifestivalen på grunn av «situasjonen i landet». Den belarusiske juryen ble i stedet erstattet av en britisk jury.11. mars kunngjorde EBU at det belarusiske bidraget ikke var i tråd med konkurransereglene, og at «Ja nautsju tebja» utfordret konkurransens «ikke-politiske natur». EBU konkluderte med at bråket rundt sangen risikerte å sverte konkurransens rykte, og sa at sangen ikke kunne tillates i sin nåværende form. I stedet måtte BTRC endre bidraget eller levere inn et nytt bidrag, for å unngå å bli diskvalifisert fra konkurransen. Kringkasteren leverte inn et nytt bidrag, «Pesnja pro zajtsev» (En sang om harer), men heller ikke det ble godkjent av EBU. Belarus ble dermed diskvalifisert fra Eurovision Song Contest 2021.


== Referanser ==